Arpad

Arpad (moontlik die moderne Tell Rifaat, Sirië) was ’n antieke Aramese Siries-Hetitiese stad in Noordwes-Sirië, noord van Aleppo. Dit het die hoofstad geword van die Aramese staat Bit Agusi, wat in die 9de eeu v.C. deur Gusi van Yakhan gestig is. 

Arpad het later ’n groot vasalstad van die Koninkryk Urartu geword. In 743 v.C., tydens die Urartu-Assiriese Oorlog, het die Nieu-Assiriese koning Tiglat-Pileser III die stad beleër ná sy oorwinning oor die leër van Urartu. Dit het hom egter drie jaar geneem om Arpad te verower, waarna hy die inwoners laat uitmoor en die stad verwoes het. Arpad was daarna ’n provinsiële hoofstad. Tell Rifaat, wat moontlik die oorblyfsels van Arpad is, het mure van 8 m hoog wat behoue gebly het.Lipinsky, 2000, p. 529.

In die Bybel
Die stad word verskeie kere in die Ou Testament genoem:
2 Konings 18:34; 19:13
Jesaja 10:9; 36:19; 37:13

Jeremia 49:23, een van die voorspellings in die latere hoofstukke van die boek Jeremia oor Damaskus.

Die Asssiriese hoofadjudant noem die gode van Arpad onder dié wat hy beweer nie hulle stede van die Assiriërs kon red nie.Jeremia 49:23, 1983-vertaling

Argeologie
Tell Rifaat is ’n ovaal terrein van 250 x 233 m. Daarop is ’n hooffort van 142 x 142 m met ’n maksimum hoogte van 30 m. Die verdedigingsmuur om die terrein is sowat 3 km lank.

’n Argeologiese span van die Universiteit van Londen het die terrein ondersoek. Daarna is uitgrawings in 1961 en 1964 by Tell Rifaat gedoen.M.V. Seton Williams, Preliminary Report on the Excavations at Tell Rifa'at, Iraq, vol. 23, no. 1, pp. 68-87, 1961M. V. Seton Williams, The Excavations at Tell Rifa'at: 1964 Preliminary Report on, Iraq, vol. 29, no. 1, pp. 16-33, 1967 In 1977 het dieselfde universiteit se argeologiese span ’n opname in die gebied om Tell Rifaat gedoen.John Matthers, Tell Rifa'at 1977: Preliminary Report of an Archaeological Survey, Iraq, vol. 40, no. 2, pp. 119-162, 1978

Verwysings

Bronne

Clayton, Peter A. "The Coins from Tell Rifa'at." Iraq 29, no. 2 (1967): 143-54. Besoek op 18 Oktober 2020. doi:10.2307/4199831.
Millard, Alan R. "Adad-Nirari III, Aram, and Arpad" Palestine Exploration Quarterly, vol. 105 Issue 2 (1973): 161–164. Besoek op 18 Oktober 2020. doi:10.1179/peq.1973.105.2.161

Skakels

Kategorie:Mesopotamië
Kategorie:Argeologiese vindplekke
Kategorie:Antieke nedersettings